**Z á p i s n i c a**

**z 3. zasadnutia Rady školy pri Základnej škole s materskou školou v Uníne č. 420**

-------------------------------------------------------------------------------------------------------------------------------------------

**Dátum a čas konania**: 13.11.2019 o 17.30 h.

**Miesto konania:** zborovňa učiteľov ZŠ s MŠ Unín

**Prítomní členovia rady školy:**  Mgr. Jana Bublincová, Mgr. Jaroslava Regásková,

 Mgr. Adela Bártová, Zuzana Lipovská, Vladimír

 Tokoš, Lucia Starychová, Ľubomíra Bordáčová –

 podľa pripojenej prezenčnej listiny.

**Neprítomní členovia rady školy:**  Eva Fehérová, ThLic. Martin Hoferka, Th.D.,

 Martin Lukáč, Ing. Peter Štetina -

 ospravedlnení

**Hostia**: Mgr. Michaela Vaňková, Anna Reháková,

 Mgr. Daniela Hladká, Ján Palkovič

**Program:**

1. Zahájenie

2. Určenie overovateľov zápisnice

3. Privítanie nových členov rady školy

4. Informácia o pedagogicko-organizačnom a materiálnom zabezpečení výchovno-

 vzdelávacieho procesu v školskom roku 2019/2020

5. Prerokovanie školského vzdelávacieho programu na školský rok 2019/2020

6. Aktuálne problémy a aktivity v škole

7. Diskusia

8. Záver

Bod 1. programu:

Zasadnutie otvorila predsedníčka rady školy pri ZŠ s MŠ Unín (ďalej len "rada školy") Mgr. Adela Bártová, ktorá privítala prítomných členov rady školy i prítomných hostí a oboznámila program zasadnutia. K obsahu programu neboli žiadne pripomienky.

Bod 2. programu:

Za overovateľov zápisnice boli určení Lucia Starychová a Zuzana Lipovská.

2

Bod 3. programu:

Predsedníčka rady školy pri ZŠ s MŠ Unín Mgr. Adela Bártová osobitne privítala ako novú členku rady školy p. Zuzanu Lipovskú. Následne prítomný starosta obce p. Ján Palkovič prítomných informoval, že namiesto p. Zuzany Dinkovej, ktorá sa funkcie v rade školy písomne vzdala, bude obec v rade školy zastupovať Ing. Peter Štetina.

Bod 4. programu:

V rámci bodu „Informácia o pedagogicko-organizačnom a materiálnom zabezpečení výchovno- vzdelávacieho procesu v školskom roku 2019/2020 riaditeľka ZŠ s MŠ Unín prítomných podrobne informovala o systéme vzdelávania, kvalifikovanosti pedagogických zamestnancov pôsobiacich na I. a II. stupni základnej školy, informovala o účeloch, na ktoré sú využívané priestory školy, o úrovni vybavenosti školy školskými pomôckami a počítačmi, o technickom stave jednotlivých budov školy.

Bod 5. Programu:

V rámci tohto bodu oboznámila Školský vzdelávací program ZŠ s MŠ Unín ohľadom materskej školy p. Anna Reháková, poverená funkciou zástupkyne riaditeľky pre MŠ. Podrobne informovala o vlastných cieľoch a poslaní výchovy detí v MŠ, stupňoch vzdelania, osnovách, vnútornom systéme kontroly a hodnotenia detí a zamestnancov MŠ, kapacite a aktuálnom stave detí v materskej škole, o pedagogických zámeroch a výchovno-vzdelávacích aktivitách. Informovala o zabezpečovaní nových lehátiek do MŠ, z ktorých bude polovicu zabezpečovať ZŠ a druhá polovica bude zabezpečená z prostriedkov ZRPŠ.

Ohľadom I. a II. stupňa základnej školy Školský vzdelávací program ZŠ s MŠ Unín podrobne prezentovala riaditeľka ZŠ s MŠ Unín Mgr. Michaela Vaňková. Z pohľadu základnej školy informovala prítomných charakteristike školy (plnoorganizovaná) o kapacite školy a aktuálnych počtoch detí v jednotlivých triedach (1. roč.-17 detí, 2. roč.- 9 detí, 3 roč.-12 detí, 4. roč.-10 detí, 5. roč.-15 detí, 6. roč.-8 detí, 7 roč.-14 detí , 8. roč.-18 detí, 9. roč.-11 detí), o počte integrovaných detí so špeciálnymi výchovno-vzdelávacími potrebami. Podobne popísala a členom rady školy vysvetlila systém vzdelávania) a ďalšie záležitosti týkajúce sa činnosti a prevádzky ZŠ.

Následne informáciu o zrealizovaných projektoch a zapojení žiakov jednotlivých tried do nich za obdobie od septembra 2019 predniesla zástupkyňa riaditeľky Mgr. Daniela Hladká.

Bod 6. programu:

V rámci tohto bodu programu starosta obce p. Ján Palkovič požiadal, aby na obecný úrad boli zasielané zápisnice zo zasadnutia rady školy, resp. na nich prijaté uznesenia. V nadväznosti na uvedené Mgr. Bártová uviedla, že podľa platnej právnej úpravy a štatútu nemá rada školy povinnosť zasielať obci zápisnice zo svojich zasadnutí, ale len radou prijaté uznesenia. Zároveň prisľúbila, že schválené uznesenia budú obci riadne predkladané.

3

Starosta p. Ján Palkovič ďalej prítomných informoval, že začiatkom tohto školského roku obec zafinancovala a zabezpečila opravu strechy jednej časti ZŠ, a to v rozsahu 41.000,- eur bez DPH. Ďalej upozornil, že v zápisnici z predchádzajúceho zasadnutia rady školy je nesprávne a pravdepodobne omylom uvedené, že opravy si škola hradí z vlastných ušetrených zdrojov, čo nie je podľa starostu pravda, nakoľko škola nemá vlastné zdroje. Škola má len zdroje, ktoré jej dá obec, či už z prenesených kompetencií alebo originálnych kompetencií. Všetky financie, napr. i z nadácií, idú do školy cez obec, a preto nemožno hovoriť, že škola si hradí opravy ako napr. aj výmenu okien z vlastných zdrojov. Riaditeľka ZŠ s MŠ sa v tejto súvislosti vyjadrila, že tým bolo myslené, že opravy v škole sa nerealizujú z prostriedkov navýšených škole obcou, ale z úspor, ktoré si škola vytvorí z prostriedkov z prenesených a originálnych kompetencií, ktoré dostane obec od štátu a tieto sú priamo určené pre školu. Mgr. Regásková uviedla, že peniaze, ktoré patria škole z originálnych a prenesených kompetencií, nie sú priamo z rozpočtu obce, ale tieto prídu obci zo štátneho rozpočtu a sú zo zákona určené pre školu. Preto ich je obec povinná škole zaslať. Škole ich teda nedáva samotná obec, ale štát prostredníctvom obce. Starosta toto potvrdil, pričom zároveň uviedol, že obec zasiela škole všetky finančné prostriedky, ktoré škole patria, vrátane podielových daní. Pritom nie všetky obce tieto prostriedky zasielajú svojím školám v plnom rozsahu ale im ich krátia napr. vtedy, ak nemajú peniaze na kosenie, svietenie v obci a podobne. Sú napr. obce, ktoré majú malotriedky, finančné prostriedky im nepostačujú, a preto nedávajú peniaze škole v takom percentuálnom rozsahu ako obec Unín. Obec Unín však tieto finančné prostriedky škole nekráti, hoci by mohla. Mgr. Regásková v tejto súvislosti konštatovala, že v obci Unín nie je finančná situácia taká zlá, aby obec musela financie škole krátiť. S tým starosta p. Palkovič súhlasil. Mgr. Vaňková poukázala na to, že niektoré obce z obecných peňazí školám financujú napr. elektrinu, ale toto nejde z balíka peňazí, ktoré škole zo zákona patria. P. Palkovič uviedol, že na peniaze z prenesených kompetencií nemôže obec siahať, do originálnych kompetencií siahajú obce, ktoré majú nedostatok finančných prostriedkov, obec Unín to však nerobí. Mgr. Vaňková pre vysvetlenie uviedla, že z originálnych kompetencií je financovaná škôlka, školský klub detí a školská jedáleň. V závere starosta poďakoval za pozvanie na zasadnutie rady školy a uviedol, že pokiaľ to bude v jeho možnostiach, rád sa i ďalších zasadnutí zúčastní. Poďakoval tiež za spoluprácu so školou a informoval o plánovaných podujatiach v obci. Ďalej prisľúbil, že bude hľadať možnosti umiestnenia obecnej knižnice v iných priestoroch ako v škole, nakoľko si je vedomý, že škola priestor, v ktorom je teraz obecná knižnica umiestnená, potrebuje na iné svoje účely.

Bod 7. programu:

V rámci diskusie neboli prednesené žiadne príspevky.

Bod 5. programu:

Nakoľko bol program zasadnutia vyčerpaný, predsedníčka rady školy poďakovala prítomným za účasť a zasadnutie ukončila.

4

Zápisnicu vyhotovila: Mgr. Jaroslava Regásková ......................................

Zápisnicu overil: Lucia Starychová .....................................

 Zuzana Lipovská .....................................

V Uníne, 13.11.2019